钦定古今图书集成/明伦汇编/闺媛典/第350卷 > 《纂文》 > 《阴姬》
## 钦定古今图书集成/明伦汇编/闺媛典/第350卷 > 《纂文》 > 《阴姬》

按《战国策》：阴姬与江姬争为后。司马喜谓阴姬公曰：
“事成则有土得民，不成则恐无身。欲成之何不见臣
乎？”阴姬公稽首曰：“诚如君言，事何可豫道者？”司马喜
即奏书中山王曰：“臣能弱赵强中山。”中山王说而见
之曰：“愿闻弱赵强中山之说。”司马喜曰：“臣愿之赵，观
其地形险阻，人民贫富，君臣贤不肖，商敌为资，未可
豫陈也。”中山王遣之见赵王曰：“臣闻赵天下善为音，
佳丽人之所出也。今者臣来至境，入都邑，观人民谣
俗，容貌颜色，殊无佳丽好美者。以臣所行多矣，周流
无所不至，未尝见人如中山阴姬者也。不知者特以
为神人言不能及也。其容貌颜色，固以过绝人矣。若
其眉目准頞，权衡犀角偃月，彼乃帝王之后，非诸侯
之姬也。”赵王意移，大说曰：“吾愿请之，何如？”司马喜曰：
“臣窃见其佳丽，口不能无道，尔即欲请之，是非臣所
敢议，愿王无泄也！”司马喜辞去，归报中山王曰：“赵王
非贤王也，不好道德，而好声色，不好仁义，而好勇力，
臣闻其乃欲请所谓阴姬者。”中山王作色不说。司马
喜曰：“赵，强国也，其请之必矣。王如不与，即社稷危矣；
与之，即为诸侯笑。”中山王曰：“为将奈何？”司马喜曰：“王
立为后，以绝赵王之意，世无请后者，虽欲得请之，邻
国不与也。”中山王遂立以为后，赵王亦无请言也。